GA Iris Oifigiúil an Aontais Eorpaigh 15

Ráiteas ar chúiseanna na Comhairle: An seasamh (AE) Uimh. 4/2015 ón gComhairle ar an gcéad léamh ag féachaint leis an Rialacháon ó Pharlaimint na hEorpa agus ón gComhairle maidir le ceanglais chineálcheadaithe chun an córas eCall, bunaithe ar an tseirbhís 112, a chur in úsáid agus lena leasaítear Treoir 2007/46/CE

(2015/C 134/02)

I. RÉAMHRÁ

1. An 13 Meitheamh, 2013, chuir an Coimisiún an togra thuasluaite le haghaidh Rialacháin faoi bhráid na Comhairle agus faoi bhráid Pharlaimint na hEorpa, in éineacht le togra le haghaidh Cinnidh faoi seach. Tá an dá thogra dírithe ar an tseirbhís glao éigeandála bunaithe ar an gcóras 112 (eCall) a chur in úsáid ar fud an Aontais. Ghlac an Chomhairle an Cinneadh (1) an 8 Bealtaine 2014.

2. D’eisigh Coiste Eacnamaíoch agus Sóisialta na hEorpa a thuairim an 19 Meán Fómhair 2013.

3. Chuir an Maoirseoir Eorpach um Chosaint Sonraí a thuairim faoi bhráid na Comhairle agus Pharlaimint na hEorpa an 29 Deireadh Fómhair 2013.

4. Ghlac Parlaimint na hEorpa (rapóirtéir Olga Sehnalová, Coiste IMCO) a seasamh ar an gcéad léamh an 26 Feabhra 2014. Ceapadh Olga Sehnalová mar rapóirtéir an athuair tar éis toghcháin mhí na Bealtaine 2014.

5. Ghlac an Chomhairle cur chuige ginearálta an 26 Bealtaine 2014 (9879/14). Tugadh sainordú don Uachtaránacht tús a chur leis an gcaibidlíocht le Parlaimint na hEorpa.

6. Tionóladh trí cinn de chruinnithe trípháirteacha an 8 Deireadh Fómhair, an 11 Samhain agus an 1 Nollaig 2014. Ag an tríú cruinniú trípháirteach tháinig na comhreachtóirí ar chomhaontú maidir le téacs comhréitigh. Dá bhrí sin, i litir dar dáta an 8 Nollaig 2014 chuir Parlaimint na hEorpa an Chomhairle ar an eolas, go vótáilfidh an Pharlaimint i bhfabhar an téacs a ghlac an Chomhairle gan a thuilleadh leasuithe, má ghlacann an Pharlaimint a seasamh ar an gcéad léamh ar bhonn an téacs comhréitigh a comhaontaíodh.

II. CUSPÓIR

7. Leagtar síos sa Rialachán na forálacha lena mbaineann na ceanglais cineálcheadaithe maidir le córas eCall a úsáid. Ceanglaítear leis go dtógfar cineálacha nua gluaisteáin phaisinéirí agus feithiclí tráchtála éadroma lena áirithiú go gcuirfear glao éigeandála ar an uimhir éigeandála 112 go huathoibríoch nó de láimh i gcás timpiste thromchúisí. Mar gheall ar chineál na faisnéise dá bhforáiltear leis an tseirbhís seo, leagtar síos leis an togra na rialacha le haghaidh príobháideachta agus cosanta sonraí freisin.

III. ANAILÍS AR AN SEASAMH ÓN gCOMHAIRLE AR AN gCÉAD LÉAMH

A. Ginearálta

8. Thug an Chomhairle isteach roinnt leasuithe ar an togra bunaidh. San am céanna, vótáil Parlaimint na hEorpa freisin ar roinnt leasuithe a bhí sách gar do na cinn sin a pléadh sa Chomhairle. Tháinig an dá institiúid go tapa ar chomhaontú, ach amháin gur chuir na toghcháin do Pharlaimint na hEorpa i mí na Bealtaine 2014 moill air. Leasaítear leis an seasamh ón gComhairle ar an gcéad léamh, dá bhrí sin, an togra bunaidh ón gCoimisiún trí athdhréachtú páirteach a dhéanamh air, ar bhonn an chomhaontaithe ar thángthas air le Parlaimint na hEorpa.

B. Príomh-shaincheisteanna beartais

9. eCall 112-bhunaithe

Rinneadh an tagairt do eCall a shoiléiriú ar fud an téacs, lena n-áirítear sa teideal, trína chur isteach go mbaineann sé go sonrach le eCall bunaithe ar chóras 112.

10. An raon feidhme a shíneadh chuig na córais, na comhpháirteanna agus na haonaid theicniúla ar leithligh

Rinne an Chomhairle foráil maidir le síneadh ar raon feidhme an Rialacháin chun córais, comhpháirteanna agus aonaid theicniúla ar leithligh a chlúdach freisin.

11. Díolúintí

Chuir an Chomhairle foráil isteach lena soiléirítear na catagóirí d’fheithiclí a dhíolmhaítear.

12. Sainmhínithe nua a cuireadh isteach

Cuireadh roinnt sainmhínithe nua isteach lena soiléirítear coincheapa áirithe a úsáidtear sa téacs agus atá le húsáid amach anseo freisin i ngníomhartha tarmligthe.

13. Córais eCall atá “buansuiteáilte”

Cuireadh soiléiriú isteach sa téacs lena léirítear go mba cheart córas eCall a shuiteáil go buan san fheithicil nuair a chuirtear i láthair í do chineálcheadú.

14. Seirbhísí tríú páirtí

Chuir an Chomhairle leis an téacs go bhféadfaidh úinéirí feithiclí seirbhísí tríú páirtí a úsáid de bhreis ar chóras eCall 112-bhunaithe agus gan aon oibleagáid a fhorchur ar sheirbhísí tríú páirtí.

15. Comhoiriúnacht le córais loingseoireachta satailíte

Rinne an Chomhairle foráil do chomhoiriúnacht éigeantach chóras eCall le córas loingseoireachta GALILEO agus le córas EGNOS agus an deis á tabhairt do mhonaróirí ag an am céanna comhoiriúnacht le córais loingseoireachta eile a áirithiú chomh maith.

16. Rochtain na n-oibreoirí neamhspleácha

Foráiltear sa téacs gur cheart go mbeadh rochtain ag oibreoirí neamhspleácha ar eCall 112-bhunaithe i gcomhair deisithe agus cothabhála ar tháille réasúnta i gcomhréir le Rialachán (CE) Uimh. 715/2007 lena leagtar síos forálacha maidir le rochtain ar fhaisnéis faoi dheisiú agus faoi chothabháil feithiclí.

17. Rialacha maidir le príobháideacht agus le cosaint sonraí

Leasaigh an Chomhairle an togra bunaidh ón gCoimisiún, trí thagairt shoiléir a dhéanamh do na rialacha is infheidhme maidir le cosaint sonraí pearsanta, trína shonrú nach féidir sonraí eCall a úsáid ach amháin d’fhonn cásanna éigeandála a láimhseáil agus go scriosfar na sonraí sin go huathoibríoch, nach mbeidh aon mhalartú sonraí idir córas eCall 112-bhunaithe agus aon chóras tríú páirtí agus go soláthrófar i lámhleabhar an úinéara faisnéis don úinéir maidir le próiseáil sonraí i gcás an dá chóras.

18. Gníomhartha cur chun feidhme

Chomh maith leis sin, chuir an Chomhairle foráil leis an téacs go sonrófar socruithe praiticiúla áirithe i réimse na cosanta sonraí trí ghníomhartha cur chun feidhme seachas trí ghníomhartha tarmligthe. Leis an méid sin a dhéanamh bhí gá leis na forálacha achtúcháin comhfhreagracha a chur isteach.

19. An Coimisiún a chumhachtú

Sonraítear sa téacs ón gComhairle go gcumhachtófar an Coimisiún chun gníomhartha tarmligthe a ghlacadh go ceann tréimhse 5 bliana amháin, tréimhse a dhéanfar a fhadú go hintuigthe, agus go ndéanfaidh an Coimisiún tuarascáil a dhréachtú maidir le tarmligean na cumhachta naoi mí roimh dheireadh na tréimhse 5 bliana.

20. Tuairisciú agus athbhreithniú

Cuireadh foráil isteach ina n-iarrtar ar an gCoimisiún tuarascáil mheastóireachta a thíolacadh faoi 2021 maidir leis an méid atá bainte amach le eCall agus maidir le ráta dhul i bhfód an chórais, agus iarrtar air imscrúdú a dhéanamh le féachaint an bhféadfaí an Rialachán seo a leathnú chuig catagóirí eile feithiclí agus chun measúnú a dhéanamh ar an ngá atá le hardán rochtana oscailte.

21. Dáta chur i bhfeidhm an Rialacháin

Socraíodh an dáta cur i bhfeidhm i ndáil lena bhforáiltear i gCinneadh 585/2014/CE maidir le seirbhís eCall idir-inoibritheach ar fud an Aontais a chur in úsáid. Socraíodh an dáta cur i bhfeidhm don 31 Márta 2018.

22. Leasú ar an Iarscríbhinn

Rinne an Chomhairle modhnú ar an Iarscríbhinn d’fhonn na forálacha sna hAirteagail a léiriú ar bhealach níos fearr.

23. Aithrisí

Rinne an Chomhairle na haithrisí a leasú lena gcomhghaolú leis na codanna oibríochtúla modhnaithe den Rialachán agus d’fhonn ábhair áirithe imní a chuir Parlaimint na hEorpa in iúl a léiriú.

IV. CONCLÚID

Agus a Seasamh á ullmhú ag an gComhairle, chuir sí san áireamh go huile agus go hiomlán an togra ón gCoimisiún agus an seasamh ó Pharlaimint na hEorpa ar an gcéad léamh.

Maidir leis na leasuithe a mhol Parlaimint na hEorpa, tugann an Chomhairle dá haire go bhfuil líon mór de na leasuithe sin curtha isteach ina Seasamh cheana féin aici – bíodh sé sin ina n-éirim, i bpáirt nó ina n-iomláine.

(1) Cinneadh Uimh 585/2014/AE ó Pharlaimint na hEorpa agus ón gComhairle an 15 Bealtaine 2014 maidir leis an tseirbhís eCall idir-inoibritheach ar fud AE a chur in úsáid (L 164, 3.6.2014, lch. 6)